**ФАО талошҳоро ҷиҳати таҳияи стратегияҳои миллӣ ва нақшаҳои изтирорӣ оид ба ҷилавгирӣ ва мубориза бо касалиҳои занги зарди гандум васеъ менамояд**

***27 феврали соли 2025, Душанбе*** *–* Созмони озуқаворӣ ва кишоварзии Созмони Милали Муттаҳид (ФАО) семинари серӯзаро, ки ба таҳияи стратегияи миллӣ ва нақшаи изтирорӣ оид ба ҷилавгирӣ ва мубориза бо касалиҳои занги зарди гандум дар Тоҷикистон ва омӯзиш оид ба селексияи гандум бо дарназардошти тобоварӣ ба касалиҳои занги зарди гандум нигаронида шудааст, баргузор намуд.

Касалиҳои занги зарди гандум барои зироатҳои ғалладона дар саросари Осиёи Марказӣ ва Қафқоз (ОМҚ) хатари ҷиддӣ эҷод мекунанд, зеро барангезандаҳои ҳавоӣ метавонанд ба осонӣ аз сарҳад гузашта, амнияти озуқавории минтақа ва устувории кишоварзиро зери хатар гузоранд. ФАО бо дастгирии Барномаи шарикии ФАО ва Туркия лоиҳаи «Тақвияти ҳамкориҳои минтақавӣ ва иқтидори миллӣ оид ба назорат ва идоракунии касалиҳои занги зарди гандум дар Осиёи Марказӣ ва Қафқоз» (CACRust)-ро бо мақсади баланд бардоштани иқтидори миллӣ ва рушди ҳамкориҳои минтақавӣ дар идоракунии касалиҳои занги зарди гандум оғоз намуд.

Ҳадафи семинари мазкур дар доираи фаъолияти лоиҳаи CACRust дар Тоҷикистон таҳкими омодагии миллӣ дар пешгирӣ ва мубориза бо касалиҳои занги зарди гандум мебошад. Семинар имконоти хеле хубро барои машваратҳои бисёрҷониба миёни ташкилотҳои миллӣ оид ба ҳифзи растаниҳо, баланд бардоштани сатҳи огоҳӣ оид ба лоиҳаи CACRust, ҷамъоварии маълумоти муҳим барои стратегияи миллӣ ва нақшаи изтирорӣ, таҳкими робитаҳо миёни муҳаққиқон ва ҷомеаи байналмилалии тадқиқотӣ марбут ба касалиҳои ҳанги зарди гандум, имкониятҳои ҳамкорӣ барои парвариши навъҳои гандуми ба занги зард тобовар, фароҳам овард.

Дар семинар ҷонибҳои асосии манфиатдори миллӣ, аз ҷумла намояндагони Вазорати кишоварзӣ ва коршиносони соҳаи беҳбудии гандум, истеҳсол ва назорати бемориҳо, тадқиқотчиёне, ки дар мониторинги касалиҳои занги зарди гандум, парвариш ва мубориза бо бемориҳо тахассус доранд, намояндагони агентиҳои мубориза бо ҳашароти зараррасони растанӣ, бақайдгирии навъҳо ва баланд бардоштани истеҳсолот, иштирок намуданд. Дар чорабинӣ инчунин намояндагони донишгоҳҳо ва муассисаҳои илмӣ, ҷонибҳои манфиатдор аз соҳаи тухмипарварӣ ва омӯзиши кишоварзон низ ширкат варзиданд.

«Хатари касалиҳои занги зарди гандум мушкилоти ҷиддӣ барои амнияти озуқаворӣ ва устувории кишоварзӣ дар саросари Осиёи Марказӣ ба шумор меравад. Семинари мазкур як қадами муҳим дар самти таҳкими талошҳои миллӣ ва ҳамкории минтақавӣ дар мубориза бо касалии занги зарди гандум мебошад. Бо таҳияи стратегияи миллӣ ва нақшаи изтирории бо илм асоснокёфта, мо на танҳо омодагии Тоҷикистонро баланд мебардорем, балки ба ҳадафи васеътари таъмини устуворӣ ва мустаҳкамии системаи истеҳсоли гандум дар минтақа саҳм мегузорем. ФАО ҳамчунон ҷонибдори дастгирии кишварҳо дар талошҳои онҳо дар самти ҳифзи зироатҳо, беҳбудии воситаҳои зиндагӣ ва таҳкими амнияти озуқаворӣ барои наслҳои оянда боқӣ мемонад»,- гуфт Агаси Арутюнян, и.в. Намояндаи ФАО дар Точикистон.

Лоиҳаи CACRust дар Озарбойҷон, Қазоқистон, Қирғизистон, Узбекистон, Тоҷикистон, Туркманистон ва Туркия бо мақсади мусоидат ба ҳамоҳангсозии минтақавӣ барои мубориза бо касалиҳои занги зарди гандум амалӣ мегардад. ФАО ва шарикони он барои эҷоди як системаи устувортар ва мустаҳками истеҳсоли гандум тавассути назорат, омӯзиш, селексияи гандум бо дарназардошти муқовимат ба касалиҳои занги зард ва банақшагирии стратегӣ талош мекунанд.

Бо муттаҳид намудани сиёсатмадорон, муҳаққиқон ва ҷонибҳои асосии манфиатдори кишоварзӣ, семинари мазкур пешравии назаррасро дар таҳияи стратегияи миллӣ ва нақшаи изтирорӣ оид ба мубориза бо касалиҳои занги зарди гандум дар Тоҷикистон нишон медиҳад. Ин чорабинӣ ӯҳдадориҳои ФАО-ро барои таҳкими амнияти озуқаворӣ ва рушди устувори кишоварзӣ дар Осиёи Марказӣ ва Қафқоз боз ҳам мустаҳкам мекунад.

**Оид ба Барномаи шарикии ФАО ва Туркия**

Ҳадафҳои Барномаи шарикии ФАО ва Туркия саҳм гузоштан ба амнияти озуқаворӣ, коҳиши сатҳи камбизоатӣ дар деҳот, идоракунии устувори ҷангал, мубориза бо биёбоншавӣ ва ҳифзи экосистема дар Озарбойҷон, Қазоқистон, Қирғизистон, Тоҷикистон, Туркия, Туркманистон, Узбекистон ва дигар кишварҳои мавриди таваҷҷӯҳи тарафайн мебошанд.

Маблағгузории марҳилаи аввали Барномаи шарикии ФАО ва Туркия дар соҳаи озуқаворӣ ва кишоварзӣ, ки соли 2007 оғоз ёфта буд, аз фонди мақсаднок бо 10 млн.доллари ИМА амалӣ мегардид ва аз ҷониби Ҳукумати Ҷумҳурии Туркия маблағгузорӣ шуд, ки онро Вазорати кишоварзӣ ва зоҷагии ҷангал намояндагӣ мекард. Дар марҳилаи аввали ин барнома аз соли 2009 то 2015 дар 16 кишвари ҷаҳон 28 лоиҳа амалӣ гардид.

Соли 2014 Туркия ва ФАО дар баробари марҳилаи якум, созишнома оид ба татбиқи марҳилаи дуюми Барномаи шарикии ФАО ва Туркия дар соҳаи хоҷагии ҷангал бо саҳми иловагӣ ба маблағи 20 миллион доллари ИМА-ро ба имзо расонданд. Дар натиҷа, саҳми умумии Туркия 30 миллион доллари ИМА-ро ташкил намуд.